春杪書懷三十韻呈同事鄧令
作者：韋驤
朝代：宋

paragraphs: 覆囚将訖事，春杪興蹉跎。
亭館依游好，雲天氣候和。
江山秀色遠，桃李綠陰多。
燕熟巢仍補，鶯新語尚訛。
逕深無過轍，門閴可張羅。
雨漬苔錢積，風旋柳絮渦。
落花衝蟻陣，側葉露蜂窠。
朝霧開如掃，晴絲蕩不梭。
鳴禽多了了，舞蝶並傞傞。
物意良俱得，人情亦自阿。
軒窗資坐嘯，杖履起行歌。
屋角鶱飛翼，簾旌動翠波。
畫圖連璧带，香穗接庭蘿。
筆穎牽詩癖，茶槍戰睡魔。
清談屢揮麈，酣飲必空螺。
語射憐當鵠，論書憶換鵝。
九霄明日月，萬國富山河。
輕减中原役，韜藏絕塞戈。
壯猶攄闊略，嵬論闢么麽。
束帛丘園走，封軺驛傳過。
拔才方迅疾，飬拙且婆娑。
鳬鶴形難壹，鷦鵬好自頗。
痔醫榮足賤，墦乞詐宜訶。
投步安夷坦，存心謝揣摩。
勢窮嗟屈賈，道樂慕淵軻。
豹隱潛加澤，牛山戒執柯。
忘非羞搏虎，招議畏鳴鼉。
末宦難縈束，高懷固岌峨。
踏青筵已曠，鑷白鏡慵磨。
聊作逍遥詠，君其謂我何。